Papersnake/gushiwen huggingface dataset:
游烂柯山
羊滔（唐代）

步登春岩里，更上最远山。聊见宇宙阔，遂令身世闲。

清辉赏不宇，高驾何时还。

石梁耸千宇，高盼出林□。亘壑蹑丹虹，排云弄清影。

路期访道客，游衍空井井。

采薪穷冥搜，深路转清映。安知洞天里，偶坐得棋圣。

至今追灵迹，可用陶静性。

沙门何处人，携手俱灭迹。深入不动境，乃知真圆寂。

有时归罗浮，白日见飞锡。
天津水声
邵雍（宋代）

洛水近吾庐，潺湲到枕虚。
湍惊九秋后，波急五更初。
细为轻风背，豪因骤雨馀。
幽人有兹乐，何必待笙竽。
卷脏莲蓬吊搭嘴
吴承恩（明代）

卷脏莲蓬吊搭嘴，耳如蒲扇显金睛。
獠牙锋利如钢锉，长嘴张开似火盆。
金盔紧系腮边带，勒甲丝绦蟒退鳞。
手执钉钯龙探爪，腰挎弯弓月半轮。
纠纠威风欺太岁，昂昂志气压天神。
和汉老弟雪下不聚
虞俦（宋代）

剪水飞花散又收，天人袖手翠云裘。
待滋宿麦须连陇，政虑流民醉覆舟。
村店浪夸沽酒旆，寒窗谁上钓诗钩。
玄冥岂是痴儿子，且与天工了事休。
霁夜观月
陆游（宋代）

云重真愁无散时，可怜不奈一风吹。
清辉如此那休得，谁误虚空作许痴？
口占送高孔霖二首 其二
陈恭尹（清代）

三十年前走乱军，中都城下望龙文。如何尺土兴王地，今日肝肠独见君。
寒雨二首 其二
张子翼（明代）

雨寒霜气袭，风急昼云垂。岁暮阴阳短，庭空鸟雀饥。

愁来诗未遣，老去鬓先知。奇字无人问，清斋信杖藜。
桔柏渡
杨慎（明代）

桔柏古时渡，江流今宛然。名存巴国志，诗有杜陵萹。

鸨鹢冲烟散，鼋鼍抱日眠。分留馀物色，朗咏惜高贤。
霓裳中序第一·银河下若木
刘辰翁（宋代）

银河下若木。暖涨一川春雾绿。白凤徘徊清淑。似沉水无烟，礜白千斛。柔肌暗粟。想临流、娇喷轻触。空恨恨，何人热恼，却忆冷泉掬。酥玉。未谙白沐。深又浅、荡摇心目。云蒸雨渍翻覆。泛影浮红，飘飘相逐。裳衣还未欲。蓦自怪、野鸳双浴。华清远，寒猿夜绕，落月可能漉。
喜晴赋呈常守叶梦锡
张孝祥（宋代）

史君忧民出至诚，欲晴未晴天所矜。白衣老人无逢迎，香火未收东方明。

指挥六龙扶日行，群阴卷尽见太清。女撷柔桑男趁耕，熙熙和气满春城。

去年岁事已如许，田头试听老农语。浙西更著五日雨，麦根烂尽种不土。
听隐士琴
黄裳（宋代）

幽意不可象，因声而后形。至声不可伪，因心而后生。

三尺膝上孤，一寸胸中鸣。急声如飞泉，泻泻秋云边。

巧声如流莺，历历春风前。幽人无此心，素弦无此声。

心与手相忘，意与声相迎。弹者自到古，闻者谁知音。

但见风色吹我清，欲御此风天上行。
御史台榆、槐、竹、柏四首 其三 竹
苏轼（宋代）

今日南风来，吹乱庭前竹。低昂中音会，甲刃纷相触。

萧然风雪意，可折不可辱。风霁竹已回，猗猗散青玉。

故山今何有，秋雨荒篱菊。此君知健否，归扫南轩绿。
清旷亭送子云得有字
韩元吉（宋代）

欢期苦难逢，离别乃易久。
天涯老兄弟，况复亲白首。
田园固不足，功名亦何有。
今年送兄行，正尔作太宋。
池阳古名郡，地控大江口。
舟来武昌鱼，车载桑落酒。
登临得齐山，端不负重九。
公余亦堪乐，尚有此客否。
天威动江淮，狂寇行授首，
努力幸驰驱，腰看印如斗。
赠京师少年在海陵者
晁说之（宋代）

夷门子弟逞豪华，不念西京谷雨花。
走马城东玉仙醉，著身海角敢咨嗟。
敬酬杨仆射山斋独坐诗
薛道衡（隋代）

相望山河近，相思朝夕劳。
龙门竹箭急，华岳莲花高。
岳高嶂重叠，鸟道风烟接。
遥原树若荠，远水舟如叶。
叶舟旦旦浮，惊波夜夜流。
露寒洲渚白，月冷函关秋。
秋夜清风发，弹琴即鉴月。
虽非庄舃歌，吟咏常思越。
新居早春二首
白居易（唐代）

静巷无来客，深居不出门。铺沙盖苔面，扫雪拥松根。

渐暖宜闲步，初晴爱小园。觅花都未有，唯觉树枝繁。

地润东风暖，闲行蹋草芽。呼童遣移竹，留客伴尝茶。

溜滴檐冰尽，尘浮隙日斜。新居未曾到，邻里是谁家。
明皇幸蜀图
刘克庄（宋代）

狼烟起幽蓟，鸟道幸岷峨。
穆满尚八骏，隆基惟一骡。
失守文皇业，来听望帝声。
向令曲江在，吾岂有兹行。
过华清宫
唐冕（明代）

塞风吹雨杂鸣鸾，日影西沉树色寒。歌舞不来春又尽，飞花无语过阑干。
兴庆池侍宴应制
李乂（唐代）

神池泛滥水盈科，仙跸纡徐步辇过。
纵棹洄沿萍溜合，开轩眺赏麦风和。
潭鱼在藻供游咏，谷鸟含樱入赋歌。
寄语乘槎溟海客，回头来此问天河。
颖士用拙邀结社作诗奉答
伊麟（清代）

古人重藏修，结社事已末。诗从性情出，岂于此中得。

苏侯泮宫性，英声久烜赫。闻与元珍子，两雄动相扼。

昨枉尺素书，约我为社客。我不如元珍，怜渠卧消渴。

难为数相就，尘务互偪侧。倡酬岂不美，所愧才力啬。

飞札谢诸君，斯言毋厚责。
次韵竹溪中书重修县橘二首
刘克庄（宋代）

古者役人常以冬，据经端自紫薇公。
杠舆梁涉犹徒步，龟筮民从见大同。
不假洛阳抱桥蛎，宛如震泽卧波虹。
春江浩渺风涛急，方待先生济不通。
和张簿南坡
虞俦（宋代）

春风吹水生碧鳞，南坡花事日日新。
水流花出人间去，应有桃源迷路人。
四围山绝染黛绿，夹道柳丝摇麴尘。
碧桃和露真含笑，海棠过雨犹横陈。
蜜脾未满蜂子闹，麦穗欲齐媒雉驯。
满堂金玉空为尔，不博班衣膝下春。
我今家居奉慈母，长年直欲齐大椿。
每当淑景恣游览，白藤肩舆敷锦茵。
华发映花更萧爽，朱颜得酒能精神。
授柑政类潘骑省，举觞敢望周伯仁。
仙家日月虽不老，人生行乐须及辰。
张侯故是名家子，万里碧云看致身。
朅来吾县鸾栖棘，少年得禄说及亲。
洛滨侍从追前躅，喜君有此与我均。
花间不用锦步障，莺蝶近前郡勿嗔。
双瓶姑饷千日寿，待戒园夫休厌频。
不解算四首
陈普（宋代）

管晏商斯几揣摩，尽夸掌上有山河。
当身成就凭君问，孰与颜曾孔孟多。
水调歌头 联句问讯罗汉同张敬夫
张栻（宋代）

雪月两相映，水石互悲鸣。不知岩上枯木，今夜若为情。

应见尘中胶扰，便道山间空旷，与么了平生。与么平生了，□水不流行。

起披衣，瞻碧汉，露华清。寥寥千载，此事本分明。若向乾坤识易，便信行藏无间，处处总圆成。

记取渊冰语，莫错定盘星。
傅推官劝农七绝句拟和其五 劝农回
郑刚中（宋代）

五马萧萧不醉归，祗从阡陌捲旌旗。今朝故为劝农出，未与诸君泛酒池。
杂诗
罗洪先（明代）

君子防未然，已病更须学。不躁是良剂，忘思郎勿药。

饮食男女间，贤圣工夫约。寄语安身人，勿为病所缚。
上元口号呈莫令三首
赵蕃（宋代）

华灯能得几时新，明日当为刍狗陈。
我识令君敦厚意，不能奉己厉吾民。
和李侍郎古意（一作古意和李侍郎峤）
乔知之（唐代）

妾家巫山隔汉川，君度南庭向胡苑。高楼迢递想金天，

河汉昭回更怆然。夜如何其夜未央，闲花照月愁洞房。

自矜夫婿胜王昌，三十曾作侍中郎。一从流落戍渔阳，

怀哉万恨结中肠。南山幂幂兔丝花，北陵青青女萝树。

由来花叶同一根，今日枝条分两处。三星差池光照灼，

北斗西指秋云薄。茎枯花谢枝憔悴，香销色尽花零落。

美人长叹艳容萎，含情收取摧折枝。调丝独弹声未移，

感君行坐星岁迟。闺中宛转今若斯，谁能为报征人知。
见山堂
王之道（宋代）

浮云开西风，落木下夕阳。
谁人步东篱，采菊哦秋光。
悠然若有思，此意何可量。
南山适当前，翠色摩穹苍。
我心不期见，我眼偶相望。
咄哉逐兽夫，泰山空在旁。
證道歌 其一五二
释印肃（宋代）

刹那灭却三祇劫，更无丝发相交涉。无名天地亦非先，有名万物光重叠。
故人翟仲谋潦倒场屋今复见之所异于昔者苍颜白发耳适以诗陈情辄次其韵因以勉之
王寂（南北朝）

忆昔妙年仝射策，今谁存者苦无多。酆城久矣埋长剑，陶壁依然挂短梭。

铅椠功夫真戏耳，齑盐活计奈贫何。鹏图九万平生事，老翮青云尚可摩。
端午帖子·夫人合五首
欧阳修（宋代）

冰壶凝皓彩，水殿漾轻涟。
绣茧夸新巧，萦丝喜续年。
九日登江湖伟观矩堂董先生时帅九江慰劳甚至
陶梦桂（宋代）

琵琶亭下北风狂，浩荡江天接大荒。
亟舍扁舟登伟观，旋呼官大作重阳。
故人一见惊头白，寒菊新开满眼黄。
底用四弦如裂帛，异乡游览自悲伤。
会课春风亭命赋邑有流亡愧俸钱句盖以自况抑亦自省殊未敢效韦郎思田里也聊申鄙意用告群贤
鄂尔泰（清代）

束发登朝老合休，一麾江上领诸侯。许身稷契谈何易，结习诗书道未周。

谁使至尊忧稼穑，直应之子负山丘。流亡疾病春都感，惭谢苏州刺史愁。
结交行
刘基（明代）

朋友以义合，久要贵不忘。结交或匪人，驺虞化为狼。

君不见市井人，杯酒忽相得，倾肝泻胆无所惜。一朝需求不称意，口里驱蛩心上蚝。

更闻背语触疑心，墙角车轮亦生趐。君不见耳与馀，又不见田与窦，当其得意时，刎颈以相就。

宁知嫌隙反掌成，坐令衽席生戎兵。古人重结交，晏子真其人。

伾文执谊，羊豕之合，死生弃置安足陈。
洪玉父赴官颍川会余金陵
释德洪（宋代）

迂疏世不要，冷落眠山寺。空山断往还，落花自流水。

平生所怀人，那料千里至。欢极看屋梁，通夕不成寐。

晓从城郭来，山亦为余喜。登门见眉须，已觉增爽气。

洪徐皆人龙，论议例英伟。君于二老间，妙语发温粹。

胡为下僚中，混此万乘器。摄衣愿从君，举步惧推鄙。

安知出爱忘，剧谈略势位。便欲携与东，载我以船尾。

予生分奇蹇，事事得败意。独于天下豪，未识已神契。

天公亦见怜，以此厚我耳。西湖今古胜，前辈风流地。

风月久乾没，画舫谁料理。行当入君手，想见饱风味。

不得陪清游，起坐终夜喟。定有湖上诗，无辞远相寄。
秋风登城楼
贺铸（宋代）

袭人风露觉秋初，临水高楼更雨余。
天幕鲜明河影淡，行云流月两徐徐。
候官黄孝子兰坡 其一
湛若水（明代）

猗乎兰之翳翳，于以采之，于莆之涘。匪色之翳，维德容不比。

何其采矣，以遗君子。
霁虹桥
曹楙坚（清代）

阴崖插层穹，苍寒扑人面。壁立阻岖嵚，磴回行撇旋。

鸟啼不知处，猱影时一见。丛深竹翠交，峡逼藤梢罥。

洑流瞰兰沧，奔涛洒晴霰。危梁穿铁縆，嵌空挂匹练。

俯视惕屏营，仰瞩骇冥眴。夕阳开林光，前峰堕云片。

祠宇耸岧峣，清风缅羽扇。长怀沪水勋，欲采溪毛荐。

理策骛征途，耽幽寄遐眄。
书红帕
李氏（宋代）

囊香著郎衣，经绡著郎手。
此意不及绡，共郎永长久。
简寂观
商盘（清代）

演经捣药已无踪，古观丹崖翠壁重。
要识庐山先辈面，含情一抚六朝松。
送陈平仲
陶宗仪（明代）

我居巷南子巷北，同是挈家来避兵。故园荆榛已能理，远道虎豺那可行。

老怀作恶辄数日，寒溪送别伤离情。未知后会更谁好，斫鲈且醉双银罂。
军中杂歌
陆游（宋代）

名王金冠玉蹀躞，面缚纛下声呱呱。
稿街未遽要汝首，卖与酒家钳作奴。
【南吕】一枝花
商衟（元代）

远寄
粘花惹草心，招揽风流事，都不似今日个这娇姿。伶变知音，雅有林泉志。合欢连理枝，两意相投，美满夫妻相似。
【梁州第七】甘不过轻狂子弟，难禁受极纣勤儿。撞声打怕无淹润。倚强压弱，滴溜着官司。轰盆打甑，走踢飞拳。查核相万般街市，待勉强过从枉费神思。是他惯追陪济楚高人，见不得村沙谎厮，钦不定冷笑孜孜。可人，举止。为他十分吃尽不肯随时，变除此外没瑕玼。聚少离多信有之，古今如此。
【赚煞】好姻缘眼见得无终始，一载恩情似弹指，别离怨草次。感恨无言谩搔耳，后会何时？唱道痛泪连洒，花笺闷写相思字，托鱼雁寄传示。我志诚心一点无辞，无辞惮去伊身上死。
早发汾南
王建（唐代）

桥上车马发，桥南烟树开。青山斜不断，迢递故乡来。
晨起偶题
陆游（宋代）

城远不闻长短更，上方钟鼓自分明。
幽居不负秋来睡，末路偏谙世上情。
大事岂堪重破坏，穷人难与共功名。
风炉歙钵生涯在，且试新寒芋糁羹。
贺新郎
佚名（宋代）

问讯绂麟何日是，腊月生辰十九。
北山儒隐
邓伯凯（明代）

芒草分畦夹颖区，远携书剑伴云居。四民祈报同乡社，诸老章缝异里闾。

泉气冷涵茶灶润，岚光晴照竹窗虚。唔咿隔壁声相应，应有儿孙夜读书。
晏子对齐侯问
左丘明（先秦）

齐侯至自田，晏子侍于遄台，子犹驰而造焉。公曰：“唯据与我和夫！”晏子对曰：“据亦同也，焉得为和？”公曰：“和与同异乎？”对曰：“异。和如羹焉，水火醯醢盐梅，以烹鱼肉，燀之以薪，宰夫和之，齐之以味；济其不及，以泄其过。君子食之，以平其心。君臣亦然。君所谓可而有否焉，臣献其否以成其可。君所谓否而有可焉，臣献其可以去其否。是以政平而不干，民无争心。故《诗》曰：‘亦有和羹，既戒既平。鬷嘏无言，时靡有争。’先王之济五味，和五声也，以平其心，成其政也。声亦如味，一气，二体，三类，四物，五声，六律，七音，八风，九歌，以相成也。清浊，小大，短长，疾徐，哀乐，刚柔，迟速，高下，出入，周疏，以相济也。君子听之，以平其心。心平，德和。故《诗》曰：‘德音不瑕。’今据不然。君所谓可，据亦曰可；君所谓否，据亦曰否。若以水济水。谁能食之？若琴瑟之专一，谁能听之？同之不可也如是。”
颂古三十一首
释安永（宋代）

觌面当机掣电飞，当机觌面谁能用。
一剑分身定死生，君王万古声名重。
杂诗
何劭（魏晋）

秋风乘夕起，明月照高树。闲房来清气，广庭发晖素。

静寂怆然叹，惆怅出游顾。仰视垣上草，俯察阶下露。

心虚体自轻，飘遥若仙步。瞻彼陵上柏，想与神人遇。

道深难可期，精微非所慕。勤思终遥夕，永言写情虑。
霜晓
释居简（宋代）

江枫霜后醉痕朝，商略随风趁落潮。勾引梧桐三四树，不留一叶到今朝。
秋怀
汤懋纲（清代）

井梧飘叶后，众树声恻恻。未即伤凋零，已暗销精力。

野客赏丹黄，谓胜春花色。入林岂不佳，抚怀增太息。

衰境谅如斯，渐有寒霜逼。
六月望参
孔武仲（宋代）

宿露初晞物向阳，袍鞋如水转回廊。
天开北极星辰正，风应南回殿阁凉。
蓂莱已瞻圆魄就，槐花初覆广庭香。
朝廷礼数优元老，独后千官拜未央。
偈颂一百零一首
释慧性（宋代）

是句亦划，非句亦划。
瞒瞒顸顸，生铁门限。
如斯出世为人，归瞎却衲僧正眼。
子功捡点将来，也是徐六担板。
送叶正则秘郎参议湖北帅幕
张镃（宋代）

桂阴无期报，朝贤去却知。
累年艰特荐，一事必忧时。
盛世未应尔，重来犹可为。
相过非为数，公论合勤思。
十六拍
文天祥（宋代）

乃知贫贱别更苦，况我飘转无定所。
心怀百忧复千虑，世人那得知其故。
娇儿不离膝，哀哉两决绝。
也复可怜人，里巷尽呜咽。
断肠分手各风烟，中间消息两茫然。
自断此生休问天，看射猛虎终残年。
江神子（广陵送王左丞赴阙）
晁补之（宋代）

旧山铅椠倦栖迟。叩宸闱。向淮圻。五马行春，初喜后车随。太守风流容客醉，花压帽，酒淋衣。

隋宫烟外草萋萋。菊花时。动旌旗。起舞留公，且住慰相思。王粲诗成何处寄，人北去，雁南飞。
琴曲歌辞。湘夫人
郎士元（唐代）

娥眉对湘水，遥哭苍梧间。万乘既已殁，孤舟谁忍还。

至今楚山既，犹有泪痕斑。南有涔阳路，渺渺多新愁。

昔神降回时，风波江既秋。彩云忽无处，碧水空安流。
饮林亨大祭酒家观闽灯
程敏政（明代）

化城谁测暗中机，南粤灯工北到稀。蜃市晓乘千叠浪，蟾宫春换六铢衣。

弩窥伏道朱旗闪，车簇名园锦障归。入眼未真先告醉，却疑东壁坐腾辉。
禅人并化主写真求赞
释正觉（宋代）

是个人，欠精神。
家风青天没四壁，事业白云閒一身。
古澗之津，枯木之春。
水曲折而归大海，华次第而趁芳辰。
鉴亭话别示及门诸子 其一
郭柏荫（清代）

砥砺前修纵未能，敢虚忠告负良朋。昆仑发水分千派，宗动窥天洞九层。

吾道酸咸当领取，世途夷险总肩承。高歌青眼相期处，不独云梯把袂登。
秋日
章甫（宋代）

故人多鬼录，久客又惊秋。
为计无三窟，怀归在一丘。
鸡鸣风雨晦，雁急稻粱谋。
忆我山中友，天寒夜饭牛。
怀李仲明
李流谦（宋代）

斜晖放船好，晚好得凉多。
星斗窥深酌，鱼龙答浩歌。
乾坤身半老，湖海意如何。
夙昔纫兰约，迟君肯重过。
有小白马乘驭多时奉使东行至稠桑驿溘然而毙…题二十韵
白居易（唐代）

能骤复能驰，翩翩白马儿。毛寒一团雪，鬃薄万条丝。

皂盖春行日，骊驹晓从时。双旌前独步，五马内偏骑。

芳草承蹄叶，垂杨拂顶枝。跨将迎好客，惜不换妖姬。

慢鞚游萧寺，闲驱醉习池。睡来乘作梦，兴发倚成诗。

鞭为驯难下，鞍缘稳不离。北归还共到，东使亦相随。

赭白何曾变，玄黄岂得知。嘶风觉声急，踏雪怪行迟。

昨夜犹刍秣，今朝尚絷维。卧槽应不起，顾主遂长辞。

尘灭駸駸迹，霜留皎皎姿。度关形未改，过隙影难追。

念倍燕求骏，情深项别骓。银收钩臆带，金卸络头羁。

何处埋奇骨，谁家觅弊帷。稠桑驿门外，吟罢涕双垂。
仲常龙图自广中移帅闽 其一
郑侠（宋代）

去年牙戟海边城，空望门阑涕泗横。今日去旄东向梦，那知高纛此中迎。

岂非丈席谐瞻对，亦似云衢有否亨。十有馀年想谆诲，更期朱玉似河倾。
早行
薛季宣（宋代）

旅枕罢残梦，明星悬屋椽。不辞风露冷，欲了东西缘。

云驭方擎日，月轮犹印天。波波定何事，羞死地行仙。
拟寒山寺 其一三七
释怀深（宋代）

君看转轮王，七宝光中坐。一朝福力尽，头上花冠破。

正如箭射空，势尽还退堕。升沉无数劫，只因迷者个。
四月八日西湖观民放生
蔡襄（宋代）

盈舟载鱼虾，投泻清波际。应无校人欺，独行流水惠。

非求升斗活，终免蝼蚁制。江湖自相忘，洲岛亦还逝。

脱渊思曩戒，嗅饵省非计。为生岂不幸，萍藻庶可翳。
竹枝词十八首 其十
朱同（明代）

郎心恰似江上篷，昨日南风今北风。妾心恰似七宝塔，南高峰对北高峰。
正月十九日四更起读朱文公年谱至天大明赋十
方回（元代）

澹庵老荐此诗人，屈道何妨可致身。
负鼎干汤公岂肯，本来余事压黄陈。
次韵答罗鄂州二首
项安世（宋代）

任重心长在，年侵力未堪。
圣贤憎独学，老宿幸同参。
已信乾坤蕴，无逾孔孟谈。
谁能中道废，长使一生惭。
表兄知府郎中张公挽诗三首 其二
周麟之（宋代）

淼淼沅江路，犹迟皂盖临。但疑三甲起，那识二毛侵。

北海樽罍在，南园草木深。水亭风月夜，八咏想遗音。
送詹进卿大监出宣城
杨万里（宋代）

今代稽山贺季真，前身江左谢宣城。
向来诏策无双手，已逼云霄尺五程。
银杏木瓜分我否，鸳鸯野鸭莫渠惊。
玉皇香案方虚伫，看即徵黄侍紫清。
韩耕道次八绝句韵见寄因和答之 其四
曹彦约（宋代）

营垒家家说望夫，将军志远在余吾。从来万甲千金费，曾有因粮事也无。
送徐季公运干罢任
王之道（宋代）

羁栖无柰老而穷，又见徐卿马首东。快意一时荷叶雨，增明千里稻花风。

高材合在云霄上，胜处能忘涧壑中。法护相从如问我，为言踪迹与君同。
春暖
白居易（唐代）

风痹宜和暖，春来脚较轻。莺留花下立，鹤引水边行。

发少嫌巾重，颜衰讶镜明。不论亲与故，自亦昧平生。
送郑眉州
薛涛（唐代）

雨暗眉山江水流，离人掩袂立高楼。

双旌千骑骈东陌，独有罗敷望上头。
宫词 其二十五
周彦质（宋代）

初升直笔喜迁官，妙札何曾数彩鸾。莫谓纤纤持管弱，风雷雨露在毫端。
白公草堂
孔武仲（宋代）

朝贵偶谪宦，郡侯真好贤。
吏事不到门，身与白云闲。
堂下有流水，堂前俱青山。
时携孟光来，冷语夕阳间。
登览兴已尽，浩然亦俱还。
颇竹沉湘人，戚戚多愁颜。
题定武本
米友仁（宋代）

翰墨风流冠古今，鹅池谁不赏山阴。此书虽向昭陵朽，刻石犹能易万金。
竹客源二首 其二
项安世（宋代）

白头祖母命相依，此地当年共食薇。二十五年如昨日，伤心同去不同归。
草堂诸陈同游崧山精舍冕仲携琴先归用壁间韵
朱槔（宋代）

来伴秋风十日闲，笔端久已识波澜。
烦君一醉双峰月，乞与儿曹白眼看。
题世立澹居
李之世（明代）

人方炎是逐，君以澹为居。壁老蜗陈字，带长草护书。

枝头听巧鸟，沼面数行鱼。客履破苔入，虚庭自晏如。
天基节特晴
陈杰（宋代）

王春又数五尧蓂，先自春来半月赢。
天上圣功调玉烛，云部暖律写茎英。
苍生正赖吾君福，每岁长占此日晴。
三祝莫嫌言语朴，时和年熟早休兵。
次友人韵 其四
彭汝砺（宋代）

不但离肠夜九回，眉头十日不曾开。田园愈更不胜说，忆赋渊明归去来。
水调歌头（夜来月佳甚，呈景回、自昭二兄。戊午八月十八日）
吴潜（宋代）

过了中秋后，今夜月方佳。看来前夜圆满，才自阙些些。扫尽乌前黑雾，放出青霄碧落，恰似我情怀。把酒自斟酌，脱略到形骸。

问渠侬，分玉镜，断金钗。少年心事，不知容易鬓边华。千古天同此月，千古人同此兴，不是旋安排。安得高飞去，长以月为家。
游熙春台
黄通（宋代）

吾闽山水州，佳丽发于邵。中有登高山，迥与蓬莱肖。

万家鸡犬环，四面城池绕。木老烟苍苍，天低云杳杳。
六十吟五首
方回（元代）

开岁当为耳顺翁，知非又过十秋风。
尚多儿女婚姻□，□使田园伏腊空。
迎菊作诗先自喜，设茶当酒未为穷。
顽躯定不缘愁死，纵死还如不死同。
相送
何逊（南北朝）

客心已百念，孤游重千里。
江暗雨欲来，浪白风初起。
小金山送黎秘书还朝 其一
黎邦琰（明代）

绝壑疑无地，扪萝忽扣关。禅心无寂寞，流水共潺湲。

日气衔山紫，花枝泣露斑。危桥齐木末，时见老僧还。
飞燕
罗泰（唐代）

华屋雕梁粉绘新，乌衣何事往来频。轻狂更择营巢处，下上犹寻系线人。

冒雨斜穿三径晓，随风遥度万家春。自惭寄迹浮名下，南北东西老此身。
赋得动复归有静
弘历（清代）

俯仰探元化，卷舒理可推。乾坤虽示象，天地本无为。

静固动之虽，动还静有期。贞元由递嬗，根柢必归兹。

春鸟能言后，风花罢舞时。云成峰定幻，川至海何辞。

讵是攀舟壑，奚妨试管蠡。五千标奥旨，谢客要能窥。
感古四首
卢仝（唐代）

天生圣明君，必资忠贤臣。舜禹竭股肱，共佐尧为君。

四载成地理，七政齐天文。阶下蓂荚生，琴上南风薰。

轮转夏殷周，时复犹一人。秦汉事谗巧，魏晋忘机钧。

猜忌相翦灭，尔来迷恩亲。以愚保其身，不觉身沉沦。

以智理其国，遂为国之贼。苟图容一身，万事良可恻。

可怜万乘君，聪明受沉惑。忠良伏草莽，无因施羽翼。

日月异又蚀，天地晦如墨。既亢而后求，异哉龙之德。

人生何所贵，所贵有终始。昨日盈尺璧，今朝尽瑕弃。

苍蝇点垂棘，巧舌成锦绮。箕子为之奴，比干谏而死。

仲尼鲁司寇，出走为群婢。假如屈原醒，其奈一国醉。

一国醉号呶，一人行清高。便欲激颓波，此事真徒劳。

上山逢猛虎，入海逢巨鳌。王者苟不死，腰下鱼鳞刀。

东海波连天，三度成桑田。高岸高于屋，斯须变溪谷。

天地犹尚然，人情难久全。夜半白刃仇，旦来金石坚。

萧绶既解坼，陈印亦弃捐。竭节遇刀割，输忠遭祸缠。

不予衾之眠，信予衾之穿。镜明不自照，膏润徒自煎。

抱剑长太息，泪堕秋风前。

古来不患寡，所患患不均。单醪投长河，三军尽沉沦。

今人异古人，结托唯亲宾。毁坼维鹊巢，不行鳲鸠仁。

鄙吝不识分，有心占阳春。鸾鹤日已疏，燕雀日已亲。

小物无大志，安测栖松筠。恩眷多弃故，物情尚逐新。

瓦砾暂拂拭，光掩连城珍。唇吻恣谈铄，黄金同灰尘。

苏秦北游赵，张禄西入秦。既变嫂叔节，仍摈华阳君。

万世金石交，一饷如浮云。骨肉且不顾，何况长羁贫。

君莫以富贵，轻忽他年少，听我暂话会稽朱太守。

正受冻饿时，索得人家贵傲妇。读书书史未润身，

负薪辛苦胝生肘。谓言琴与瑟，糟糠结长久。

不分杀人羽翮成，临临冲天妇嫌丑。□□□□□□□。

其奈一朝太守振羽仪，乡关昼行衣锦衣。哀哉旧妇何眉目，

新婿随行向天哭。寸心金石徒尔为，杯水庭沙空自覆。

乃知愚妇人，妒忌阴毒心。唯救眼底事，不思日月深。

等闲取羞死，岂如甘布衾。
觅梅
曾几（宋代）

欲寻梅去不禁寒，宜著书签研滴间。
闻道南坡开似雪，略分疏影到茶山。
刘禹端公问云居雨從何来东平问官人风作何色
释重顯（宋代）

风作何色，雨從何来。
不用弹指，楼阁门开。
波波棱棱，南方未回。
乐府杂曲 鼓吹曲辞 朱鹭
张籍（唐代）

翩翩兮朱鹭，来汎春塘栖绿树。羽毛如剪色如染，远飞欲下双翅敛。

避人引子入深堑，动处水纹开滟滟。谁知豪家网尔躯，不如饮啄江海隅。
山行晚归
赵孟坚（宋代）

背日踏寒影，归程路觉长。
水流逢石响，花晚度秋香。
前去多林莽，新传有虎狼。
行行应勿缓，掠面已风霜。
壬戌清明作
屈大均（明代）

朝作轻寒暮作阴，愁中不觉已春深。
落花有泪因风雨，啼鸟无春自古今。
故国江山徒梦寐，中华人物又销沉。
龙蛇四海归无所，寒食年年怆客心。
寄王六侍御
张籍（唐代）

渐觉近来筋力少，难堪今日在风尘。谁能借问功名事，

只自扶持老病身。贵得药资将助道，肯嫌家计不如人。

洞庭已置新居处，归去安期与作邻。
魏宫词二首
刘禹锡（唐代）

日晚长秋帘外报，望陵歌舞在明朝。

添炉欲爇熏衣麝，忆得分时不忍烧。

日映西陵松柏枝，下台相顾一相思。

朝来乐府长歌曲，唱著君王自作词。
怀旧
陆游（宋代）

鹤鸣山下竹连云，凤集城边柳胦门。
当日不知为客乐，如今回首却消魂。
李伯阳赞三首
白玉蟾（宋代）

道是太乙元君，又是河上丈人。
渺渺太清之境，巍然道德之身。
再和元礼春怀十首
黄庭坚（宋代）

玉壶躭躭浸晴霞，庭有三春接续花。
准拟只无难白发，金炉谁为煮黄芽。
田家纪事
舒岳祥（宋代）

蒙蒙土雾连三日，父老传经十七年。
蚕月人家多忌讳，麦秋时候好安眠。
桑鸠逐妇应嫌雨，社燕依人不避烟。
短策绿阴新似沃，顷筐朱实写来圆。
句
张孝友（宋代）

尽得资川真面目，元知楚国富江山。
山房春事二首
岑参（唐代）

风恬日暖荡春光，戏蝶游蜂乱入房。
数枝门柳低衣桁，一片山花落笔床。

梁园日暮乱飞鸦，极目萧条三两家。
庭树不知人去尽，春来还发旧时花。
送王子林节推皈融州
杨万里（宋代）

吾州佳士子王子，深入黄茅作从事。
捧檄还家侍老亲，端能过我诵近文。
问渠鹗来几张纸，笑道孤寒那得此。
老夫已把钓月竿，安能为子插羽翰。
似闻融水新二天，外台使星俱好贤。
愿子西去早著鞭，归来荐墨满袖犹未乾。
昔昔盐二十首 其六 织锦窦家妻
弘历（清代）

郎是冶长罪，侬非荡子妻。循环诗叠恨，伊轧泪交啼。

织锦传心苦，流沙望眼迷。行云漫相拟，终不任东西。
春日览镜有感
范成大（宋代）

习气不解老，壮心故嵯峨；
忽与乡曲齿，方惊年许多!
有眼不乡见，尚谓朱颜酡；
今朝镜中逢，憔悴如枯荷。
形骸即迁变，岁华复蹉跎；
悟此吁已晚，即悟当若何？
乌兔两恶剧，不满一笑呵；
但淬割愁剑，何须挥日戈。
儿童竞佳节，呼唤舞且歌；
我亦兴不浅，健起相婆娑。
蔡画史蓉溪写真
符锡（明代）

海内几人善写真，蔡君写真独写神。有如天马遇伯乐，牝牡骊黄焉足陈。

我昔南游见刘子，知君久擅丹青美。曲江邂逅君谓何，杖剑从征赴淄水。

瞥然不见逾十年，岂料重逢韶石边。掀髯慰藉顾未已，写我丑貌当囱前。

朱袍象笏礼数异，阿睹雍容神气全。家人一见皆绝倒，始信时名非浪传。

王公秉节震江右，器业寻常难出手。军行左右必君俱，太似良方不离肘。

迩来又见半洲公，忘势无誇五人友。长笺满幅写赠言，珠璧辉联亚琼玖。

多君无钱不谋利，多君无官不慕荣。酒酣适意在山水，龌龊翻为君所轻。

兴来拿舟恣远征，西楚东吴不计程。诗情画意每相发，笔底时看逸气横。

韶阳逋客鬓垂□，懒拙更堪多忤时。浃旬不饮三杯酒，终岁不吟三首诗。

感君旧爱故不浅，乞我新诗安得辞。鱼虾蚓蛭漫拾取，寄君聊慰别来思。
齐一和尚影堂
刘长卿（唐代）

一公住世忘世纷，暂来复去谁能分。
身寄虚空如过客，心将生能是浮云。
萧散浮云往不还，凄凉遗教殁仍传。
旧地愁看双树在，空堂只是一灯悬。
一灯长照恒河沙，双树犹落诸天花。
天花寂寂香深殿，苔藓苍苍閟虚院。
昔余精念访禅扉，常接微言清道机。
今来寂寞无所得，唯共门人泪满衣。
偈
释智策（宋代）

著意忘怀，掘地深埋。
空洞无象，髑髅妄想。
譬如两镜相照，中间髑已立象。
直饶东涧水流西涧水，南山烧炭北山红。
题陈主管东墙三岘图
陈造（宋代）

堂上不合得枫起烟雾，墙间江山更疑误。
千岩万壑眩明灭，暖翠浮岚满窗户。
岘山鼎列屹相望，发地撑空鶱欲翔。
一峰拔起群山上，页若紫盖相雄长。
仙山佛国住杳霭，晨烟暮云追戃恍。
良工妙与山写真，诗中有画须诗人。
诵君清诗对画壁，承蜩斲鼻俱疑神。
知君怀古有高趣，我擥襄山识佳处。
原抄此诗謄此图，开卷时时揖羊杜。
天门泉诗
李廌（宋代）

昔闻天门泉，石窦注澄澈。
行人口生烟，可救万夫渴。
为惠胡不竟，吾来值源竭。
人日自衡还潭道中次雨泉使君韵 其二
陈一松（明代）

七日春来半风雨，况逢飞雪转多阴。瑶华堪折美人远，仙盖欲临湘水深。

十载风尘愁作客，百年交谊幸同心。索梅本谓能供笑，对尔寒花更不禁。
游万松山寺
陈良贵（宋代）

墨水东驰一鉴悬，隔江幽趣浩无边。閒凭古刹峰千点，远望春波水满田。

野客到时鸥自狎，禅僧定后鹤初旋。重寻未有三生约，一笑归来月满川。
迷楼歌二首
曹勋（宋代）

项升出南国，技巧多淫思。
草图献天子，赏激嘉宏规。
瑰材蔽江海，斤斧城风雷。
千人扶一栋，万栋高巍巍。
飞鸿历层檐，云雨生阶墀。
五彩间金玉，百和杂涂泥。
仙葩粲楹栱，七宝装云楣。
一房百家产，万户罗东西。
龙绡开宝幄，帘幕垂珠玑。
光景艳流日，楼阁低天维。
笙箫动虚籁，弦管明歌姬。
撞钟击鼓恣行乐，牙樯锦缆江堤。
天长地久有时尽，君王此乐无时衰。
讵知变故起仓卒，不悟人迷楼不迷。
绝句三首
陆文圭（元代）

杜欲诛云师，韩将讼风伯。
水旱不由天，那是诗人责。
张滁州 其二
方回（元代）

上庠同补处，祖父昔通家。书在灯俱续，舟移剑共差。

故都箕子麦，晚忆邵平瓜。五福公无恨，吾生自可嗟。
次韵德升惠新茶 其二
葛胜仲（宋代）

双叠红囊贮拣芽，旋将活火试瑶花。半生未有阳侯厄，喜听咿哑转井车。
雪后二首
李若水（宋代）

黄沙苦染鬓毛斑，乞得琼瑰一寸悭。
径欲南楼试鹤氅，拍天清气月如环。
怀匡山道侣
贯休（唐代）

常忆将吾友，穿云过瀑西。有碑皆读彻，无处不相携。

柽桂株株湿，猿猱个个啼。等闲成远别，窗月又如珪。
湖上今岁游人颇盛戏作
陆游（宋代）

翠阜青林烟叠重，朱楼画阁雨空蒙。
禹祠西走兰亭路，一片湖山锦绣中。
九日登莲峰得二石一石如鱼而尾赤名之曰赪尾一石有眼口鼻名之曰山鬼 其一
释居简（宋代）

青巉俯碧浔，潜伏翠层深。雨蚀莲峰碧，岚昏鹫岭阴。

朵云生燕寝，片玉下岑崟。可拊仍堪击，依稀一寸心。
送傅守 其六
刘宰（宋代）

金山故佳丽，杰观环孤峰。对峙焦公庐，林杪出疏钟。

南归谢尘鞅，北眺足从容。应持济川手，一酹击楫翁。
颂古五十五首 其四
释绍昙（宋代）

一块郴州铁，浑崙擘不开。轮槌轻击著，雪刃暗飞来。
和杨县尉五首
陈宓（宋代）

君诗企风雅，圣处同天工。
笔阵有前敌，一战可勒功。
夜光谢牛斗，耿耿崔嵬凶。
肯顾马千驷，甘心因诗穷。
冬日读白集爱其贫坚志士节病长高人情之句作
陆游（宋代）

成童入乡校，所愿为善士；富贵本邂逅，不遇亦已矣。
生轻名义重，固守当以死。
堂堂七尺躯，勿使污青史。
释奠武成王乐章。奠币登歌
于邵（唐代）

管磬升，坛芗集。上公进，嘉币执。信以通，僾如及。

恢帝功，锡后邑。四维张，百度立。绵亿载，邈难挹。
虞美人
苏轼（宋代）

冰肌自是生来瘦。那更分飞后。日长帘幕望黄昏。及至黄昏时候、转销魂。

君还知道相思苦。怎忍抛奴去。不辞迢递过关山。只恐别郎容易、见郎难。
赠远
顾况（唐代）

暂出河边思远道，却来窗下听新莺。
故人一别几时见，春草还从旧处生。
题搨本姜楚公鹰
陆游（宋代）

忆昔呼鹰塞草枯，妖狐狡兔笑谈无。
明窗见画空三叹，恍若霜郊遇猎徒。
送溪州使君
罗隐（唐代）

兵寇伤残国力衰，就中南土藉良医。凤衔泥诏辞丹阙，

雕倚霜风上画旗。官职不须轻远地，生灵只是计临时。

灞桥酒醆黔巫月，从此江心两所思。
晚晴书事呈同舍
陆游（宋代）

鱼复城边夕照红，物华偏解恼衰翁。
巴莺有恨啼芳树，野水无情人故宫。
许国渐疏悲壮志，读书多忘媿新功。
因君共语增惆怅，京洛交游欲半空。
柳陌听早莺
陶翰（唐代）

忽来枝上啭，还似谷中声。乍使香闺静，偏伤远客情。

间关难辨处，断续若频惊。玉勒留将久，青楼梦不成。

千门候晓发，万井报春生。徒有知音赏，惭非皋鹤鸣。
咏史 其二 贾生
陈普（宋代）

落日长沙被鵩惊，愁来强把死生轻。洛阳才子何多涕，太息沾襟过一生。
剑舞
史浩（宋代）

声之融曳，思舞态之飘飖。爰有仙童，能开宝匣。佩干将莫邪之仙器，擅龙泉秋水之嘉名。鼓三尺之莹莹，云间闪电；横七星之凉凉，掌上生风。宜到芳筵，同翻雅戏。

二舞者自念：伏以五行擢秀，百链呈功。炭炽红炉，光喷星日；硎新雪刃，气贯虹霓。斗牛间紫雾浮游，波涛里苍龙缔合。久因佩服，粗习回翔。兹闻阆苑之群仙，来会瑶池之重客。辄持薄技，上侑清欢。未敢自专，伏候处分。

竹竿子问：既有清歌妙舞，何不献呈。

二舞者答：旧乐何在。

竹竿子再问：一部俨然。

二舞者答：再韵前来。

乐部唱剑器曲破，作舞一段了，二舞者同唱霜天晓角：

荧荧巨阙。左右凝霜雪。且向玉阶掀舞，终当有、用时节。

唱彻。人尽说。宝此制无折。内使奸雄落胆，外须遣、豺狼灭。

乐部唱曲子，作舞剑器曲破一段（舞罢，二人分立两边。别两人汉装者出，对坐，卓上设酒果）。竹竿子念：伏以断蛇大泽，逐鹿中原。佩赤帝之真符，接苍姬之正统。皇威既振，天命有归。势虽盛于重瞳，德难胜于隆准。鸿门设会，亚父输谋。徒矜起舞之雄姿，厥有解纷之壮士。想当时之贾勇，激烈飞扬；宜后世之效颦，回旋宛转。双鸾奏技，四坐腾欢。乐部唱曲子，舞剑器曲破一段。（一人左立者上裀舞，有欲刺右汉装者之势。又一人舞进前翼蔽之。舞罢，两舞者并退，汉装者亦退。复有两人唐装出，对坐。卓上设笔砚纸，舞者一人换妇人装立裀上）竹竿子勾，念：伏以云鬟耸苍璧，雾縠罩香肌。袖翻紫电以连轩，手握青蛇而的皪。花影下、游龙自跃，锦裀上、跄凤来仪。轶态横生，瑰姿谲起。倾此入神之技，诚为骇目之观。巴女心惊，燕姬色沮。岂唯张长史草书大进，抑亦杜工部丽句新成。称妙一时，流芳万古。宜呈雅态，以洽浓欢。

乐部唱曲子，舞剑器曲破一段（作龙蛇蜿蜒曼舞之势。两人唐装者起。二舞者、一男一女对舞，结剑器曲破彻），竹竿子念：项伯有功扶帝业，大娘驰誉满文场。合兹二妙甚奇特，堪使佳宾酹一觞。霍如羿射九日落，矫如群帝骖龙翔。来如雷霆收震怒，罢如江海凝清光。歌舞既终，相将好去。

念了，二舞者出队。
偈颂六十首
释昙华（宋代）

虚空为鼓，须弥为槌。
要打便打，莫问是谁。
再韵奉酬
杨公远（宋代）

穿帘燕子作双飞，怡是春光欲老时。
公退只应无个事，山泉石鼎煮钥旗。
六月二十四日夜分梦范至能李知几以尤延之同
陆游（宋代）

露箬霜筠织短篷，飘然来往淡烟中。
偶经菱市寻溪友，却拣苹汀下钓筒。
白菡萏香初过雨，红蜻蜓弱不禁风。
吴中近事君知否？团扇家家画放翁。
秋初望西山有雾气如雪偶成
陆深（明代）

日照西岩晓雾封，恍然遥对雪山峰。奔波十载有万里，云水半生知几重。

天上楼台新雨候，长安风物早秋容。长趋馆阁惭无补，日近烟霄五色龙。
东风别
石宝（明代）

我欲留东风，东风不可留。百花吹尽已无力，青舆旋轸芳池头。

吹吹鸟声啼不歇，就中黄鹂最啁哳。千呼万转唤不回，东风东风从此别。

嗟哉进退与疾迟，不言君自知。阴阳莫道如环转，秋菊春兰亦有时。
芗岩山居孟夏二十绝
舒岳祥（宋代）

幽鸟时一啼，前峰晚来翠。
人语惨澹中，复向烟雨外。
寒荄
钦叔阳（明代）

出其东门，遥望平原。
离离衰草，漠漠黄昏。
岂必离别，始为销魂。
望王孙兮不归，思公子兮无言。
悲何来兮沉郁，心偶触兮烦冤。
乃有轻雾为之弄晴，薄烟于焉笼月。
雨微集而酿寒，露凝霜而欲结。
终陨落其销尽，暂抽萌而芽茁。
色黯淡其非荣，□□□□□□。
离?绿而先摧，佩荃荪而并折。
望遥天兮碧浅，临江皋兮绿芜。
舜华纵落，根荄半苏。
已焉哉！彼百草兮，宜似余之集枯。
旋掩三径，卒我捋荼。
忾岁序之奄忽，还高卧而遂初。
徐于起视，带经可锄。
理兰畹兮植蕙亩，芼杜若兮羹文芜。
采众美之陆离，表雅志之洁素。
羌金石之不迁，矧芳馨之犹故。
甫结恨于迩室，敢背指于中路。
君弃余兮若遗，余怨君兮如慕。
待还碧于东皇，矢同心于岁暮。
酬彭燕又
张文光（清代）

流莺绕树午阴清，好客临门旧有名。百战中原高壁垒，十年东海少逢迎。

吹残夜色怜羌管，销尽南薰付论衡。几度读君春草句，萧萧风雨晚潮生。
雁来红 其一
徐宗干（清代）

一幅红罗孰剪裁，高斋初见雁飞来。不分老少当阶种，直把珊瑚绕屋栽。

有信恰随秋影到，无花也向夕阳开。惊寒莫谓江南早，依旧春风锦绣堆。
寄五兄公择 其二
万斯同（清代）

陶令常乞食，颜公亦求米。古来贤达人，所遇犹若此。

况我与时违，冻馁固其理。且当守故居，量力营菽水。

得食暂安眠，聚庐亦可喜。君胡事远游，经旬去乡里。

未得一钱看，反受三春馁。伊优复伊优，运命固如是。

不见张长公，白首田园里。
次韵宋懋宗三月十四日到西池都人盛观翰林公
黄庭坚（宋代）

金狨系马晓莺边，不比春江上水船。
人语车声喧法曲，花光楼影倒晴天。
人间化鹤三千岁，海上看羊十九年。
还作遨头惊俗眼，风流文物属苏仙。
上冢
周文璞（宋代）

蒸鱼燔肉当好羞，北面百拜如有求。
愿身长健儿孙好，岁岁此日烧松楸。
纸钱灰尽泪不尽，孤也虽在犹拘幽。
沄沄金盖山下水，相送直过龙湾头。
蛾眉亭
罗与之（宋代）

悠悠飞露满汀洲，绝目蛾眉最上头。
对此江山还有月，知他世界尽无秋。
情怀杜老鄜州夜，景物坡仙赤壁游。
长啸划然空谷应，风生浪涌不容留。
次洪监簿惠诗韵五首
姜特立（宋代）

莫嗟官路昧通津，举世滔滔岂识真。
早晚青云如直上，正须文字为藩身。
癸丑记颜
刘克庄（宋代）

放逐归来寂寞滨，颠毛雪色面皮皴。
怪奇昔有观邕者，老丑今无看玠人。
一枕唤回将觉梦，三薰惜取已来身。
绣裳蝉冕丛忧愧，得似先生折角巾。
五湖游
杨维桢（元代）

鸱夷湖上水仙舟，舟中仙人十二楼。
桃花春水连天浮，七十二黛吹落天外如青沤。
道人谪世三千秋，手把一枝青玉虬。
东扶海日红桑椹，海风约在吴王洲。
吴王洲前校水战，水犀十万如浮鸥。
水声一夜入台沼，麋鹿已无台上游。
歌吴歌，舞吴钩，招鸱夷兮狎阳侯。
楼船不须到蓬丘，西施郑旦坐两头。
道人卧舟吹铁笛，仰看青天天倒流。
商老人，橘几奕？东方生，桃几偷？精卫塞海成瓯窭，海荡邙山漂髑髅。
胡为不饮成春愁。
卜算子·樽前一曲歌
杜安世（宋代）

樽前一曲歌，歌里千重意。才欲歌时泪已流，恨应更、多于泪。
试问缘何事？不语如痴醉。我亦情多不忍闻，怕和我、成憔悴。
夏过北兰寺 其一
朱载震（清代）

寺通野阜转清幽，压户藤梢带叶抽。最好江洲浮远绿，孤悬塔影漾中流。
玉泉瀑
蔡必胜（明代）

珠箔飞空涧布流，卷舒曾不用银钩。
悬崖洒洒清涵雪，越壑溶溶冷涩秋。
势动羽鳞应若是，韵谐宫徵亦相侔。
水晶不碍晴峰月，分付山灵夜莫收。
和胡伯连舟中向火
李之世（明代）

留滞休怜客况孤，薄寒相对拥湘炉。榆槐暂试新烟冷，榾柮旋将旧烬嘘。

柏叶浮樽湛似碧，璚花点茗滑凝酥。长途韵事知多少，此景同君可再无。
寄谢晏尚书二绝
欧阳修（宋代）

烂漫残芳不可收，归来惆怅失春游。
绿阴深处闻啼鸟，犹得追闲果下骝。
巫山高
陈陶（唐代）

玉峰青云十二枝，金母和云赐瑶姬。花宫磊砢楚宫外，

列仙八面星斗垂。秀色无双怨三峡，春风几梦襄王猎。

青鸾不在懒吹箫，斑竹题诗寄江妾。飘飖丝散巴子天，

苔裳玉辔红霞幡。归时白帝掩青琐，琼枝草草遗湘烟。
和吕献可牡丹
范纯仁（宋代）

去年仁政与春来，真赏曾蒙醉目回。红旆已随芝检去，满栏芳意为谁开。
戏题滩傍驿壁
林外（宋代）

千古传名黯淡滩，十船过此九船翻。
惟有泉南林上舍，我自岸上走，
你怎奈何我。
颂古六十二首 其三十九
释清远（宋代）

一问当机绝异同，定乾坤箭验勋功。轰轰一掌胲腮下，笑杀雄山者老翁。
水龙吟 题张坤鹤老人小照，用白玉蟾《采药径》韵
顾太清（清代）

洞门深锁，烟霞苍苍，不断松杉翠。芝田采遍，玉颜常驻，何曾落齿。

海上当年，羽衣宝髻，凤箫闲吹。记蓬莱旧景，餐花饮月，经多少，仙家事。

渺渺长途无际。笑世间、临歧挥泪、清风两袖，飘然到处，此生如寄。

七十年华，双眸炯炯，照人姿媚。信谷神不死，逍遥物外，一瓢云水。
连理枝 冬晓忆敬媘妹
周翼椿（清代）

旭日虚檐映。梦转纱窗冷。素幕低垂，玉奁尘满，小妆慵整。

对菱花不语、蹙双娥、奈归期无准。

薄醉浑难醒。可奈风声劲。旧恨新愁，别怀离绪，有谁能省。

听天边嘹唳、塞鸿归，叠鸾笺问讯。
奉寄灵岩长老确公大师 其一
盛陶（宋代）

适见随州住，谁教复在齐。君看历山北，何似善光西。
吴正仲遗新茶
梅尧臣（宋代）

十片建溪春，乾云碾作尘。
天王初受贡，楚客已烹新。
漏泄关山吏，悲哀草土臣。
捧之何敢啜，聊跪北堂亲。
夜漏欲尽行度浮桥至钱清驿待舟
陆游（宋代）

潮生抹沙岸，云薄漏月明。
江头晓色动，鸦起人未行。
扶携度长桥，仰视天宇清。
遥怜系舟人，听我高屐声。
水槛得小憩，一笑拄杖横。
澄漪弄孤影，微风吹宿酲。
湛然方寸间，不受尘事撄。
寄语市朝人，此乐未易名。
送人南游
李中（五代）

浪迹天涯去，南荒必动情。草青虞帝庙，云暗夜郎城。

越鸟惊乡梦，蛮风解宿酲。早思归故里，华发等闲生。
过香山丞黄外兄官署
顾起经（明代）

香山香作尉，柳郡柳为樊。庭下闲罗雀，岩头时挂猿。

秫田余臈酒，江鲞入宵飧。薄禄聊供日，何烦眷故园。
书绿帷亭壁
文同（宋代）

乔木绕舍如绿帏，群山四面寒参差。
春禽入秋啼自别，早云到暮归常迟。
庭前好菊欢饮酒，案上佳纸邀吟诗。
闲居数月兴便野，浑忘簿书相聒时。
除夜
方岳（宋代）

幸有牛衣暖似春，可曾半字日边人。
不知相国何为者，撩得诸公屋大嗔。
山居图卷
钱选（宋代）

山居惟爱静，白日掩柴门。寡合人多忌，无求道自尊。

鴳鹏俱有意，兰艾不同根。安得蒙庄叟，相逢与细论。
徐逊绵题三贤祠堂诗有云士死惟留姓与名天下
方回（元代）

殷仁周寿缺圆形，释宝仙清笑乞灵。
何限台阶隆爵位，谁堪鼎足并仪形。
岁寒臭味松梅竹，乾象光芒日月星。
野服不殊人品似，年年苹藻荐芳馨。
春昼醉眠
刘兼（唐代）

朱栏芳草绿纤纤，欹枕高堂卷画帘。处处落花春寂寂，

时时中酒病恹恹。塞鸿信断虽堪讶，梁燕词多且莫嫌。

自有卷书销永日，霜华未用鬓边添。
登白石塘高峰三首 其三
刘崧（元代）

金华金华相望高，城中秋树见毫毛。武山云气长来往，只驾仙人皮与陶。
高邮道中
多敏（清代）

甓社湖边路，舟行一叶深。药炉谙病骨，经卷忏愁心。

水国牵幽梦，山灵笑苦吟。隔花声细细，对面有春禽。
春过裴虬郊园
刘长卿（唐代）

郊原春欲暮，桃杏落纷纷。何处随芳草，留家寄白云。

听莺情念友，看竹恨无君。长啸高台上，南风冀尔闻。
和袭美醉中即席赠润卿博士次韵
陆龟蒙（唐代）

共是虚皇简上仙，清词如羽欲飘然。登山凡著几緉屐，

破浪欲乘千里船。远梦只留丹井畔，闲吟多在酒旗前。

谁知海上无名者，只记渔歌不记年。
府江杂诗六首
谢少南（明代）

冬炎卉木未萧条，暂倚蓬窗旅况销。
树架绿垂君子蔓，崖林红破美人蕉。
杂咏三首 其三
宋祁（宋代）

乐羊振归旅，光艳充国都。矜心激盛气，奋若长虹舒。

君王劳军罢，为出一箧书。避席再拜跪，功非臣所图。

不待一盈箧，寸书已有馀。成功在主君，斯语不可诬。
赋一曲亭送赵本初待制致仕归越
释宗泐（明代）

鉴湖一曲亭犹在，风物千年长不改。贺公去后赵公来，山水无情若相待。

当时季真得赐归，黄冠未必全忘机。争似今朝玉堂老，还乡仍著宫锦衣。

鉴湖水阔吞平野，酒船直到亭阶下。荷华晓日照尊罍，杨柳春风拂檐瓦。

寄言逸兴沧洲客，天与斯亭共行乐。醉倚阑干撼不醒，梦中细听钧天乐。
城西竹园送裴佶王达
李益（唐代）

葳蕤凌风竹，寂寞离人觞。怆怀非外至，沉郁自中肠。

远行从此始，别袂重凄霜。
句
陈亚（宋代）

若是道人头不白，老人当日合乌头。
为杨子常题文水画吴中山水 其十五 三高祠
王彦泓（明代）

雪滩古木长桥外，烟岭湖光短榻前。虾菜鲈莼杞菊荐，可怜风味得同筵。
齐天乐 六月闻蛩
张惠言（清代）

西风幸未来庭院，秋心便劳深诉。石井苔深，铜铺草浅，别有凄诉情绪。

流年暗数。甚蛙嘿蝉瘖，任他风雨。多谢殷勤，尊前特与说迟暮。

庾郎愁绝如此，便从今夜夜，相和悲语。吟稳还惊，声孤易断，消受一秋诉露。

江南梦苦。记雕笼携来，昼堂斗去。快听雄鸣，为君拂衣舞。
初读书中秘与脩天下志书柬陈宣之 其二
丘浚（明代）

峥嵘杰阁殿东头，圣代储才礼数优。四库有书资检阅，九关无禁任观游。

日华暖映三珠树，云气晴浮五凤楼。海上仙山真浪语，玉堂深处即瀛洲。
嵩山十志十首。倒景台
卢鸿一（唐代）

倒景台者，盖太室南麓，天门右崖，杰峰如台，气凌倒景。

登路有三处可憩，或曰三休台，可以邀驭风之客，

会绝尘之子。超逸真，荡遐襟，此其所绝也。及世人登焉，

则魂散神越，目极心伤矣。词曰：

天门豁兮仙台耸，杰屹崒兮零澒涌。穷三休兮旷一观，

忽若登昆仑兮中期汗漫仙。耸天关兮倒景台，

鲨颢气兮轶嚣埃。皎皎之子兮自独立，云可朋兮霞可吸，

曾何荣辱之所及。
秋晚游谦上人庵四首 其四
张嵲（宋代）

溪流触石转轻雷，境静身閒万虑灰。西崦远寺青烟外，时听钟声度壑来。
与陈去非夏致宏孙信道游南涧同赋四首
张嵲（宋代）

山桃深复浅，乱发傍幽岩。
无人慰寂寞，晴日自毵毵。
云居山拈香
郭祥正（宋代）

觉地相逢一何早，鹘臭布衫今脱了。要识云居一句玄，珍重后园驴吃草。
送万谔昌秀才
梅尧臣（宋代）

志士不恋家，安能坐{左口右父}咀。
儒冠难徒行，马骨瘦可数。
後仆隔山陂，前林遇风雨。
寒村夜宿时，寂默谁对语。
题仲兄和仲画虎图
刘才邵（宋代）

寒云韬日风摇山，鹘鸼鸣噪飞复还。黄茅枯木转萧瑟，有虎引复来其间。

一儿尽有食牛气，跑空人立肩侵耳。一儿就乳方低身，只欲搀前不知跪。

大虎垂头蹲更促，吐舌宛如牛舐犊。岂知爱复物皆然，但教生狞贪兽肉。

从来倚伏理难齐，一朝力尽还悲啼。攫头衔尾遭熊豹，有眼谁云百步威。

君家画轴虽填委，难似此图有深旨。欲令观者知观身，不在丹青畦径里。

君不见汉家豪夺聚敛臣，乘时击断屠齐民。磨牙利吻事膏血，千载想见犹酸辛。

深文厚敛虽同苦，以酷视贪不犹愈。可怜当路尽豺狼，独使宁成名乳虎。
虞美人·彩云易向秋空散
纳兰性德（清代）

彩云易向秋空散，燕子怜长叹。几翻离合总无因，赢得一回僝僽一回亲。
归鸿旧约霜前至，可寄香笺字。不如前事不思量，且枕红蕤欹侧看斜阳。
次韵潘义荣博士学中书事
廖刚（宋代）

乐育贤豪地，谁令亦此来。群公严矩范，正论扫氛埃。

滥食还多愧，明时岂乏才。所怀真土梗，只合弃墙隈。
山居杂诗九十首
曹勋（宋代）

晚家台山下，云水同一乡。
人事讲邻曲，鸡黍期相当。
秋风起木杪，凉气吹衣裳。
东家喜见招，社瓮开新尝。
过繁昌
翟溥福（明代）

县僻无城郭，人稀有草菅。桑间双雉乐，堂上一琴閒。

渔屋低临水，农居迥接山。嗟予厌繁剧，对此暂开颜。
小石上见亡友题处
李郢（唐代）

笋石清琤入紫烟，陆云题处是前年。

苔侵雨打依稀在，惆怅凉风树树蝉。
四月三日与家小人酌转官球花因花八句略为花
陈著（宋代）

红芳销歇后，天质最分明。
剪衬青云薄，团成白雪轻。
官途荣进取，时样妄推评。
本色相看处，幽窗不世情。
吊朱给事
李复（宋代）

筮仕西州佐邑时，高才不厌簿书卑。
清修与众初难合，真节当朝晚始知。
谏苑尘埃多旧藁，佛宫粉绘有生祠。
与君家世重重契，祖奠灵车涕满颐。
读书
张纲（宋代）

却老惭无术，驱愁赖有书。披寻穷浩渺，领略造玄虚。

窗日三竿静，炉薰一炷馀。倦来还自哂，蠹简类蟫鱼。
晚春
吴璞（宋代）

开尽荼醾白昼沉，枝头声已变春禽。
落花莫遣东风恼，小立閒庭爱绿阴。
逍遥咏
宋太宗（宋代）

随缘心不见，性各本来真。
恶事夸唇頰，愚痴似醉人。
忙忙何物有，急急利名亲。
入定观浮世，苍生业感因。
句
张咏（宋代）

莫嗟黑鬓从头白，终见黄河到底清。
登卧龙冈寻草庐故址 其二
区大相（明代）

王佐才何忝，雄图嗟至今。三分扶汉业，二表出师心。

冈在寻遗陇，庐荒想旧林。眺馀空抱膝，梁甫为谁吟。
题郑所南画兰
朱凯（元代）

渚宫春冷北风寒，九畹萧条入塞垣。
老死灵均在南国，百年谁为赋《招魂》？
野饭
陆游（宋代）

薏实炊明珠，苦笋馔白玉。
轮囷斸区芋，芳辛采山蔌。
山深少盐斸，淡薄至味足。
往往八十翁，登山逐奔鹿。
可怜城南杜，零落依涧曲。
面余作诗瘦，趋拜尚不俗。
病夫益倦游，颇愿老穷谷。
是家吾所慕，食菜如食肉。
时能唤邻里，小瓮酒新漉。
何必怀故乡，下箸厌雁鹜。
乐毅
徐钧（宋代）

七十城收一笑间，当时气势擅强燕。
区区莒墨何难下，自是君王不永年。
朝中措 劝酒
刘辰翁（宋代）

炼花为露玉为瓶。佳客为频倾。耐得风霜满鬓，此身合是金茎。

墙头竹外，洞房初就，画阁新成。嚼得梅花透骨，何愁不会长生。
笑巫诗
李序（元代）

魍魉何曾见，头旋即下神。图他衫子段，诈道大王嗔。
简徐判院
潘柽（宋代）

风谊峥嵘昔未亲，正悬一榻待高人。
当年曾接东莱话，今日宁嫌北阮贫。
世味梅花开野水，诗情马首没黄尘。
何时载酒从君去，灵鹫峰前借早春。
寄钱起（一作司空曙诗）
耿湋（唐代）

草长花落树，羸病强寻春。无复少年意，空馀华发新。

青原高见水，白社静逢人。寄谢南宫客，轩车不见亲。
神宗皇帝挽词五首
司马光（宋代）

听政涉中昃，观书达夜分。
周王忘自逸，汉祖不知勤。
棣萼因心友，云间落笔文。
它年紬石室，光大继皇坟。
和胡定甫
仇远（元代）

几年野水倚扁舟，风雪尘埃暗绮裘。
齐鲁青山恒北望，江湖白鸟共东流。
杜陵骑马寻征路，李白题诗遍酒楼。
文学卑官何足说，直须揽辔觅封侯。
寻白云洞瀑布因坐泛石上
区大枢（明代）

侧径萦崖入，虚空小洞衔。雪飞初夏瀑，烟锁半晴岩。

炼药安金鼎，藏书发石函。仙杯才共泛，未许素云缄。
偈颂四十一首
释慧晖（宋代）

且月今朝半夏辰，修行道者有疏亲。
明头合暗宾中主，暗里含明主中宾。
暗暗未明位里真，明明不暗目前人。
浪淘沙·去岁诣公车
刘克庄（宋代）

去岁诣公车。天语勤渠。绛纱玉斧照寒儒。恰似昔人曾梦到，帝所清都。骨相太清臞。谪堕须臾。今年黄敕换称呼。只为此翁霜鬓秃，老不中书。
哭汪大容甫四首 其三
韦佩金（清代）

文词洗伐绝纷拿，冷最清腴澹最华。佳处焦山有脩竹，春深沅水望桃花。
黄鸟
佚名（先秦）

交交黄鸟，止于棘。谁从穆公？子车奄息。维此奄息，百夫之特。临其穴，惴惴其栗。彼苍者天，歼我良人！如可赎兮，人百其身！
交交黄鸟，止于桑。谁从穆公？子车仲行。维此仲行，百夫之防。临其穴，惴惴其栗。彼苍者天，歼我良人！如可赎兮，人百其身！
交交黄鸟，止于楚。谁从穆公？子车针虎。维此针虎，百夫之御。临其穴，惴惴其栗。彼苍者天，歼我良人！如可赎兮，人百其身！
听歌篇
陈子升（明代）

柔风回上座，明月鉴中庭。主客辞方毕，惟知歌可听。

珠江渡口辞家子，引商刻羽兼流徵。合綦列锦赋家心，流水高山琴士指。

江淹梦笔笔无穷，周郎顾曲曲全美。提纲清管与繁弦，领袖朱唇复皓齿。

皓齿朱唇初出声，何来芳气似兰蘅。远想丹山鸣彩凤，近疑绿树流娇莺。

双眉静悄相生月，小口吹嘘自食樱。低处看随香水泛，高时仅及画梁平。

画梁香水自高低，欲寻歌影自凄迷。空飞柳絮沾芳陌，不语桃花烂绣闺。

莫愁本荡石城桨，夷光原住若耶溪。绿鬓春风随处所，白头沟水莫东西。

白头绿鬓须及早，当筵一曲今宵好。下蔡曾因处子迷，邯郸但惜才人老。

共戏田田唱采莲，人生纂纂闻歌枣。千金一刻实相当，尺玉寸阴为君宝。

歌台舞榭且年年，歌声舞态值多钱。遏云响绕合欢结，凌波步引双行躔。

双躔双结携双手，一斟一酌倾一斗。门前梧子见梧桐，塘上莲花隐莲藕。

客多齐士薄吹竽，家本秦声同抚缶。自是娇娆御枕衾，莫言臣妾亲箕帚。

箕帚甘心事所欢，裴褢歌罢一何叹。可怜锦字秦中织，可惜琵琶塞外弹。

主人有酒盈金盌，缬眼低声送寒暖。彩扇轻藏尚自羞，金钱历乱无人算。

鼓瑟珠宫帝女床，吹笙碧落天鹅管。楚庭灭烛笑缨纷，秦帝卷衣怜带缓。

卷衣君更歌，缓带奈君何。共惜知音少，歌时苦思多。

二六之车三五城，听歌车曜复城倾。绝代佳人休独艳，劝君须识兰台英。
龙门（即伊阙）
杜甫（唐代）

龙门横野断，驿树出城来。气色皇居近，金银佛寺开。

往还时屡改，川水日悠哉。相阅征途上，生涯尽几回。
次韵竺梅潭
陈著（宋代）

浮生年复年，安处即神仙。子壮閒专日，家和笑答天。

软炊脂白米，甜酿雪清泉。蔗境有馀味，吟情真造玄。
次韵曼叔见寄
范纯仁（宋代）

予生三十愚且惷，乐善自许人难双。前年杞城拜夫子，似处幽难逢明釭。

交情期与道义久，第愧蚁蛭临崆㟅。兵厨得酒不自饮，携挈过我盈尊缸。

追游颇纵山水乐，凉风皓月临溪矼。长歌高啸助清景，彻曙未肯回艂艭。

别来节物皆一换，秋风憀慄陵疏窗。韩庵幽莲堕红粉，崔榭密竹森云幢。

过从往往臻静默，兀坐终日如枯桩。得君新诗成杼轴，目未穷纸心先降。

指摘万象无不到，发虑百中如甘逄。搜情引思勉欲和，畎溜岂合追湍泷。

念君怀道滞山邑，谁者肉食居高庞。方今明圣缔堂搆，采拔材干恢鸿厖。

长松偃蹇卧涧谷，梓匠谁与来扶扛。入登明堂柱九室，气象凛凛尊家邦。

复使天下贵儒术，颂声千载长铮淙。
不寐
陆游（宋代）

老眼睡眠少，林居烟雨昏。
百年归老死，万事付乾坤。
熠熠萤穿幔，铮铮铁过门。
欲明闻漉稻，浩叹闵黎元。
醉后东轩听琴
区大相（明代）

把酒东轩下，颓然醉前林。美人倚脩竹，自发山水音。

锦袖流逸响，朱弦表贞心。弹罢三叹息，日暮湘云深。

感君绿绮意，欲报惭南金。顾惟白雪唱，可叶幽兰吟。
还东林萧志三见赠用韵赋答 其一
成鹫（清代）

烟波回首人微茫，归路何如归兴长。两地云山无主客，半年风日各炎凉。

方池旧闻花添影，圆牖重开月借光。莫笑别来贫更甚，榆钱将䞋遍斋堂。
宿惠山楼同若洲宾王鲁瞻限山字
吴峻（清代）

一步一芳树，相看未许攀。欲寻前梦好，只与素心闲。

小雨散春墅，疏烟笼夜山。危楼欢笑语，吹响下人间。
和曾谹父促丛珍之集
王洋（宋代）

布谷但催耕，鸣鸠不唤晴。
风添前夜急，花负去年盟。
老去欢娱少，茶多怀抱清。
论文一樽酒，何日向人倾。
落梅
王时叙（宋代）

廿年作伴是相知，每岁花开红满枝。
可惜一朝零落尽，暗香疏影问谁之。
同郭水部子愚东郊相土因游邵氏庄
王慎中（明代）

郊行不废观游兴，戚里园中事事幽。变幻群峰开华岳，霏微五月动清秋。

风来绣户闻啼鸟，雨溢金塘聚浴鸥。杖策况随沧水使，解缨长羡白蘋洲。
次韵东坡梅花十绝 其二
李之仪（宋代）

奸雄投老恋层台，随得分香散处开。枝上休论歌舞旧，尊中且泛绿于苔。
句 其三
钱易（宋代）

双蜂上帘额，独鹊袅庭柯。
过陈无已墓
晃冲之（宋代）

锁门脱落封将尽，题壁污漫字不分。
我亦尝参诸弟子，往来徒步拜公坟。
醉歌行　姜大行宴中作
魏耕（清代）

明州布衣家已倾，几岁亡命乞余生。
褴褛百结脚不袜，伶仃枯余无人形。
奔走东吴与西楚，满城尽是商与贾。
各自全躯保妻子，捶胸何处诉愁苦。
今年飘泊长洲来，性命如丝更可哀。
一餐饱饭襟怀好，输心写意倾深杯。
秋雨注墙蝼蛄叫，菊花倒地金钱开。
三盏两盏筋骨活，将醉未醉春姿回。
欢乐填填彻晓夜，何知罾缴遍尘埃。
姜生姜生不须虑，圣贤豪杰终荒苔。
人生三万六千日，会当日日眉头开，
富贵于我何有哉！
题苏公林亭
钱起（唐代）

平津东阁在，别是竹林期。
万叶秋声里，千家落照时。
门随深巷静，窗过远钟迟。
客位苔生处，依然又赋诗。
相士雷舌
释居简（宋代）

尽道雷无舌，雷无舌可乎。不曾藏霹雳，又自笑喑呜。

菊减霜前馥，筠添雪后腴。莫同姚魏看，姚魏望秋殂。
寄刘圣可杨如晦贾习之三首 其一
吕颐浩（唐代）

清晖堂下相从夜，见说崔桥自昔游。别后不知能几日，却来桥上系扁舟。
奉和杜相公移长兴宅，奉呈元相公
钱起（唐代）

守贵常思俭，平津此意深。能卑丞相宅，何谢故人心。

种蕙初抽带，移篁不改阴。院梅朝助鼎，池凤夕归林。

觉路经中得，沧洲梦里寻。道高仍济代，恩重岂投簪。

报国谁知己，推贤共作霖。兴来文雅振，清韵掷双金。
送严居厚弃官归建阳溪庄
陆游（宋代）

曼容不过六百石，渊明仅留八十日，寥寥千载有两公，海内至今推绝识。
放翁贪禄老始归，自今不作一钱直。
见人勇退辄欣慕，亟欲起拜忘衰疾。
吾庐近在官道傍，门外未扫车马迹。
溪庄有地肯见分，会结茅斋傍青壁。
句 其一
邹极（宋代）

愿君早作归来计，同醉园林二十春。
题店壁
董风子（宋代）

太乙元君遇虎龙，沉沉三洞锁青风。自从九九朋分了，白发黄金黑变红。
送张从善
高明（元代）

四海张公子，才华重缙绅。早从枢府辟，已践属车尘。

通籍联清禁，严更列近臣。周庐金帐晓，岩室玉墀春。

马湩挏官酒，熊胹少府珍。青冥多雨露，黄道焕星辰。

往事疑皆梦，浮名笑此身。冯唐虽磊落，颜驷竟逡巡。

岁月黄尘老，关河白发新。还家见江总，举事识陈遵。

春水桃花鳜，西风笠泽莼。扁舟五湖客，阳羡一归人。

我惜交游晚，相期意气真。冥鸿何杳杳，斥鴳自踆踆。

斜日横江路，寒云隔水滨。何时谋一壑，卜筑愿相亲。
横吹曲辞·出塞
张籍（唐代）

秋塞雪初下，将军远出师。分营长记火，放马不收旗。
月冷边帐湿，沙昏夜探迟。征人皆白首，谁见灭胡时。
题刘翔卿蔚然楼二首
杨万里（宋代）

楼上青编入骨香，楼前碧岫透帘光。
乘风飞上广寒殿，下看秋容一点苍。
次韵答张文潜惠寄
黄庭坚（宋代）

短褐不磷缁，文章近楚辞。
未识想风采，别去令人思。
斯文已战胜，凯歌偃旍旗。
君行鱼上冰，忽复燕哺儿。
学省得佳士，催来费符移。
方观追金玉，如许遽言归。
南山有君子，握兰怀令姿。
但应洁斋俟，勿咏无生诗。
北征别张廉卿即送其东游 其二
吴汝纶（清代）

我歌《伐木》行求友，钟虡莛摧不肯鸣。海运鲲鹏通变化，气摧龙虎有逢迎。

汉阳晴树帆初远，钟阜秋云酒共倾。早晚探奇窥禹穴，傥因朔雁一传声。
陇右途中遭非语
员半千（唐代）

赵有两毛遂，鲁闻二曾参。慈母犹且惑，况在行路心。

冠冕无丑士，贿赂成知己。名利我所无，清浊谁见理。

敝服空逢春，缓带不著身。出游非怀璧，何忧乎忌人。

正须自保爱，振衣出世尘。
四月八日燕客湖亭
周紫芝（宋代）

白雨跳珠水上鸣，雪花吹浪酒边行。不嗔燕子飞将去，最爱鸬鹚睡不惊。
嶰谷至自吴下同人集于晚青轩时予将归
全祖望（清代）

一卷东游草，萹萹总绝尘。尚含枫叶冷，已见豆花春。

合并良非易，离愁又转新。人生如泛梗，得酒且逡巡。
过登封阎氏园
苏辙（宋代）

秋暑尚烦襟，林泉净客心。
菊残知节过，荷尽觉池深。
疏柳摇山色，青苔遍竹阴。
犹嫌进官道，轣辘听车音。
张中丞祠
朱国汉（清代）

绣帐烟沉铁面灰，中丞生气尚峨巍。孤城百战鼠雀尽，长笛一峨天地哀。

当日江淮资保障，至今号令肃风雷。贺兰未灭英雄死，滚滚波流恨不回。
乘雨入行军六弟宅
杜甫（唐代）

曙角凌云罢，春城带雨长。水花分堑弱，巢燕得泥忙。

令弟雄军佐，凡才污省郎。萍漂忍流涕，衰飒近中堂。
送北上
欧阳建（魏晋）

风捲长空宿雾晴，天高海阔送君行。人多到底方如意，事得向前好寄声。

瓜葛情深难作别，蒹葭秋老不移情。相思两地无言处，坐数山城长短更。
赠李白
杜甫（唐代）

二年客东都，所历厌机巧。野人对膻腥，蔬食常不饱。
岂无青精饭，使我颜色好。苦乏大药资，山林迹如扫。
李侯金闺彦，脱身事幽讨。亦有梁宋游，方期拾瑶草。